กลต.เปิดให้สถาบันบริหารเงินรายย่อยซื้อกองอสังหาฯเพิ่ม
ก.ล.ต.ปรับปรุงเกณฑ์ขายหน่วยลงทุนกองทุนรวมอสังหาริมทรัพย์ ให้สถาบันที่บริหารเงินให้รายย่อยได้รับจัดสรรมากขึ้น
20 ม.ค. 2555

ก.ล.ต.ปรับปรุงเกณฑ์ขายหน่วยลงทุนกองทุนรวมอสังหาริมทรัพย์ ให้สถาบันที่บริหารเงินให้รายย่อยได้รับจัดสรรมากขึ้น
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.มีแนวคิดที่จะผ่อนคลายหลักเกณฑ์การเสนอขายหน่วยลงทุนของกองทุนรวมอสังหาริมทรัพย์ (กอง 1) โดยให้สถาบันที่บริหารเงินให้แก่รายย่อย ได้แก่ กองทุนบำเหน็จบำนาญข้าราชการ (กบข.) กองทุนประกันสังคม กองทุนสำรองเลี้ยงชีพ และกองทุนรวมเพื่อผู้ลงทุนทั่วไป มีโอกาสได้รับจัดสรรหน่วยลงทุนมากขึ้น โดยไม่ต้องใช้วิธีการจัดสรรให้ผู้จองซื้อหน่วยลงทุนจำนวนน้อยก่อน (Small Lot First) 
ก.ล.ต.มองว่าผู้ลงทุนดังกล่าวจะมีส่วนช่วยกำหนดราคาหน่วยลงทุนที่เหมาะสม และทำให้การเสนอขายเป็นไปตามกลไกตลาด ซึ่งจะช่วยให้การจัดตั้งกอง 1 ประสบความสำเร็จและรายย่อยได้รับประโยชน์ 
การปรับปรุงหลักเกณฑ์ยังเปิดโอกาสให้รายย่อยสามารถเข้าถือหน่วยลงทุนได้ทั่วถึง โดยจะกำหนดให้การเสนอขายและจัดสรรหน่วยลงทุนแก่ผู้จองซื้อทั่วไปรวมกับผู้จองซื้อสถาบันที่บริหารเงินให้แก่รายย่อยไม่น้อยกว่า 50% ของจำนวนหน่วยลงทุนที่จำหน่ายได้แล้วทั้งหมด โดยในส่วนของผู้จองซื้อทั่วไปจะต้องไม่น้อยกว่า 25% และต้องจัดสรรด้วย Small Lot First 
สำหรับการเสนอขายและจัดสรรแก่ผู้จองซื้อพิเศษหรือเจ้าของผู้ให้เช่า ผู้โอนสิทธิการเช่าหรือผู้ให้สิทธิในอสังหาริมทรัพย์ที่กอง 1 จะลงทุนหรือกลุ่มบุคคลเดียวกันของบุคคลดังกล่าว หลักเกณฑ์ยังคงเดิม คือ รวมกันไม่เกิน 50% ของจำนวนหน่วยลงทุนที่จำหน่ายได้แล้วทั้งหมด โดย ก.ล.ต.จะเปิดรับฟังความคิดเห็นก่อนปรับปรุงจนถึงวันที่ 26 ม.ค. 2555
ด้านนายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน ซีไอเอ็มบีพรินซิเพิล บริษัทในกลุ่มซีไอเอ็มบี (ประเทศไทย) กล่าวว่า บริษัทตั้งเป้าจ่ายเงินปันผล 3 กองทุนอสังหาริมทรัพย์ในเดือน มี.ค. 2555 โดยกองทุนอสังหาริมทรัพย์ทรัพย์ศรีไทย จะจ่ายเงินปันผลครั้งแรกประมาณ 6.5% ต่อปี กองทุนอสังหาริมทรัพย์แบบมีกรรมสิทธิ์ 101 มนตรี สโตร์เรจ คาดว่าจะจ่ายในอัตรา 7% ต่อปีเท่ากับปีก่อน กองทุนอสังหาริมทรัพย์แบบมีกรรมสิทธิ์ เมอร์เคียว สมุย จะปันผลอัตรา 6.5% ต่อปีเท่ากับปีก่อน